EFF-LP – Wit mense wat vlug, 'vlug vir hulself' | SAUK.co.za - Nuus.info
Sy uitlating oor Australië kom nadat Peter Dutton, dié land se minister van binnelandse sake, volgens die Sydney Morning Herald Woensdag aan News Corp gesê het dat die Australiese regering dit in die lig van die geweld op plase en die bedreiging van grondonteiening sonder vergoeding, dit vir wit Suid-Afrikaanse boere makliker wil maak om Australië toe te verhuis.
Lindiwe Sisulu, minister van internasionale betrekkinge en samewerking, het in 'n verklaring gesê dit is jammer dat die Australiese regering nie die regte kanale gebruik om duidelikheid te kry oor die grondhervormingsproses in Suid-Afrika nie.
Ndlozi het Donderdag verder gesê toegang tot grond is die grondslag van menseregte.
Volgens hom probeer talle mense wat die "Swart Gevaar"-paniek oor grondonteiening aanhits, dié strewe afwater as "haatgedrewe wraak teen wit mense".
"As ons deur wraak gedryf was, sou ons honde en Njalas (gebruik het) en die sekuriteitsmagte bewapen het met dodelike ammunisie en hulle gestuur het om wit mense gewelddadig van die grond te verwyder soos wat apartheid en kolonialisme gedoen het."
Volgens hom het swart mense oor die wêreld heen egter harte wat hul voormalige onderdrukkers vergewe.
Daar kan nie van menseregte sprake wees as een groep 'n ander probeer domineer nie.
Hy het gesê swart mense soek tans steeds hul grond terug "sonder om enige wit mense weens haat weg te wens".
Volgens hom blyk die dominante stemme uit wit geledere egter net in staat te wees om "te besit, te domineer en te onteien".
"Hulle is miskien regtig bang vir 'n ware gelyke samelewing waar swart mense meer grond as wittes besit.
"Vlug na Australië as julle wil, julle mag selfs teruggaan Europa toe, maar julle moet weet dat julle vlug van julself en jul eie onvermoë om berou te toon in ruil vir die menslike gawe van vergifnis.
"In die naam van Mandela sal ons grond sonder vergoeding onteien vir 'n ware gelyke samelewing," het Ndlozi gesê.
Dr. Pieter Groenewald, VF Plus-leier, het in sy spreekbeurt gesê Suid-Afrikaners moet leer om wedersydse respek te hê vir mekaar se verskille, geskille, taal en kultuur.
"Daar kan nie van menseregte sprake wees as een groep 'n ander probeer domineer nie.
"Wat ons egter nou in die parlement ervaar, veral oor die grondkwessie, is 'n poging tot swart oorheersing."
Volgens Groenewald het pres. Cyril Ramaphosa Woensdag in die parlement met hom saamgestem dat grondeienaars in Suid-Afrika gerespekteer moet word as daar reg met die grondkwessie gehandel wil word.
"Hulle het dit wetlik bekom en werk hard daarop om die nasie te voed."
Groenewald het gesê as mense eerlik wil wees oor menseregte, moet alle aspekte daarvan erken word.
Michael Masutha, minister van justisie en korrektiewe dienste, het in sy spreekbeurt gesê dat grondonteiening sonder vergoeding binne die raamwerk van die Grondwet en ander landswette sal plaasvind.
Hy het ook Ramaphosa se woorde herhaal dat dit nie gedoen sal word op 'n wyse wat die ekonomie, landbouproduksie of voedselsekerheid skade sal berokken nie.